**Η δήλωση του Προέδρου της Ελληνικής Ομοσπονδίας Ποδηλασίας, Βασίλη Διαμαντόπουλου, για τον Ποδηλατικό Γύρο Ελλάδας:**

Με ιδιαίτερη συγκίνηση και υπερηφάνεια, μαζί με τον Υφυπουργό Αθλητισμού και τον Πρόεδρο της Οργανωτικής Επιτροπής, παρουσιάζουμε με κάθε επισημότητα την αναβίωση του Διεθνή Ποδηλατικού Γύρου Ελλάδας, μετά από 10 χρόνια.

Το επίπεδο της διοργάνωσης θα είναι πολύ υψηλό, καθώς θα λάβουν μέρος ομάδες που συμμετέχουν και πρωταγωνιστούν σταθερά στους μεγάλους Γύρους της Ευρώπης.

Είναι το σημαντικότερο ποδηλατικό γεγονός για την χώρα και στόχος μας είναι η καθιέρωσή του στο αγωνιστικό πρόγραμμα.

Δεν πρέπει να ξεχνάμε ότι πρόκειται για μια ιστορική διοργάνωση, που φιλοξενήθηκε για πρώτη φορά πέντε δεκαετίες πίσω, το 1968 με την ονομασία «Έπαθλο Αρχαιοτήτων».

Η σημερινή μέρα αποτελεί ορόσημο για την ποδηλασία της στη χώρα μας. Ο Γύρος Ελλάδας ξεπερνά τα αθλητικά πλαίσια, διότι μέσα από αυτόν, αναμένεται να προβληθεί τόσο ο πολιτισμός της χώρας, όσο και οι ομορφιές της. Πρέπει να καταστεί σαφές, λοιπόν, ότι μιλάμε για μία διοργάνωση με πολυεπίπεδο ενδιαφέρον.

Αθλητισμός, πολιτισμός και τουρισμός είναι μερικά από τα βασικά στοιχεία που θα προβληθούν κατά την διάρκεια της τηλεοπτικής κάλυψης και όχι μόνο. Κατ’ αυτό τον τρόπο θα δοθεί η δυνατότητα σε εκατομμύρια τηλεθεατές σε όλο τον κόσμο να έρθουν σε επαφή με την Ελλάδα και να γνωρίσουν ένα σημαντικό κομμάτι της.

Η αναβίωση του Διεθνή Γύρου Ελλάδος δεν θα μπορούσε να πραγματοποιηθεί χωρίς την βοήθεια από την Πολιτεία και ιδιαίτερα από τον Υφυπουργό Αθλητισμού, Λευτέρη Αυγενάκη.

Κάτι εξίσου σημαντικό, είναι το γεγονός ότι οικονομικά δεν θα επιβαρύνει ούτε ένα ευρώ τον προϋπολογισμό της Ελληνικής Ομοσπονδίας Ποδηλασίας. Αντιθέτως, θα υπάρξουν πολλαπλά οφέλη για την ελληνική ποδηλασία, τα οποία θα συμβάλλουν στην προσπάθεια που πραγματοποιεί η διοίκηση για εξυγίανση και πρόοδο του αθλήματος.

Εύχομαι σε όλους τους εμπλεκόμενους φορείς πολύ δουλειά και δύναμη, ούτως ώστε να στεφθεί με απόλυτη επιτυχία η διοργάνωση.

Άλλωστε, όπως έχουμε αποδείξει πολλές φορές στο παρελθόν, οι Έλληνες έχουμε την δυνατότητα να φέρουμε εις πέρας δύσκολες αποστολές και είμαι σίγουρος ότι τούτο θα συμβεί και τώρα.